පොලිසිය සිසුන්ගේ විරෝධතාවය මර්දනය කිරීමට එල්ල කළ ප්‍රහාරයෙන් අනතුරුව පොලිස් මාධ්‍ය ප්‍රකාශකවරයා සඳහන් කළේ අදාළ සිද්ධියේදී අවම බලය පමණක් භාවිතා කළ බවයි.කෙසේ වෙතත්, අන්තර් විශ්වවිද්‍යාලයීය ශිෂ්‍ය බල මණ්ඩලය සිද්ධියෙන් පසු ඊයේ සවස කොළඹදී පැවති මාධ්‍ය හමුවකදී පොලිසියේ ක්‍රියාකලාපය දැඩි ලෙස විවේචනය කළා.ශිෂ්‍යයන් සාමකාමී ලෙස කටයුතු කිරීමට සූදානම් සිටියදී පොලිසිය අමානුෂික ලෙස පහරදුන් බවයි අන්තර් උසස් ජාතික ගණකාධිකාරි ඩිප්ලෝමා පාඨමාලා ශිෂ්‍ය එකමුතුවේ කැඳවුම්කරු ධම්මික රුවන් කුමාර පැවසුවේ.මෙම සිසුන්ට පොලිසිය එල්ල කළ ප්‍රහාර හෙළා දකින බව විශ්වවිද්‍යාලයීය ආචාර්යවරුන්ගේ සංගමයේ හිටපු සභාපති නිර්මාල් රංජිත් දේවසිරි කියා සිටියා.මේ අතර, ජාතික නිදහස් පෙරමුණ අද කැඳවා තිබූ මාධ්‍ය හමුවකදී මේ පිළිබඳව අදහස් පළ කළා.